遊蘭谿靈洞
作者：范浚
朝代：宋

paragraphs: 朝曦杲晴空，宿霧開紛披。
縈紆度墟曲，犖确行溪湄。
橫橋轉山腰，丹堊明招提。
豁谺覷陰洞，欲入愁途迷。
流泉暗淙琤，噴壑跳珠璣。
巖根石彩翠，映水光參差。
窮高上蒼岑，支策行欹危。
林端出紺宇，兀與浮雲齊。
曾來念舊事，歷歷經行時。
松長向如人，今已老十圍。
我尚喜青鬢，還年未生絲。
偕遊數君子，意擬探幽奇。
諸峰未歷覽，寒日還平西。
同携下前麓，却望蘭陰歸。
明年艷陽春，更約相追隨。
當須各努力，補屐尋幽期。